Lansând un autovehicul Tesla în spaţiu cu ultima sa rachetă, excentricul Elon Musk a găsit fără să vrea răspunsul la o întrebare veche de milenii: da, există alte fiinţe în colţurile îndepărtate ale Cosmosului!

La nici câteva ore de la lansare, maşina lui Musk a primit deja semnale radio cu mesaje ca “Bag-o aicea boss”, dovezi clare ale vieţii semi-inteligente.

Potrivit reprezentanţilor SpaceX, semnalele par să îşi aibă originea în centrul istoric al galaxiei, unde stelele şi nebuloasele sunt foarte înghesuite. “Acolo s-au format civilizaţii de parcagii stelari, care păzesc cu înverşunare locurile unde ar putea încăpea o navă, o staţie spaţială sau – în cazul nostru – o Tesla roşie”, explică Musk.

În urma recepţionării unui alt semnal, “Dă şi tu decât de-o cafea şefu”, cercetătorii NASA care supraveghează atent interacţiunea cu parcagii spaţiali au instruit manechinul de la bordul maşinii să se caute de mărunţiş. Altfel, spun savanţii, magnatul Musk riscă să-şi găsească Tesla zgâriată de laserele necruţătoare ale reticulienilor.



